ทุนสำรองประเทศลดลง 500 ล้านเหรียญสหรัฐฯ
ธปท.เผยทุนสำรองประเทศลดลง 500 ล้านเหรียญสหรัฐฯ อยู่ที่ระดับ 1.759 แสนล้านเหรียญสหรัฐฯ คาดเป็นผลจากลดการแทรกแซงค่าเงินบาทอย่างต่อเนื่อง
24 ส.ค. 2555

ธปท.เผยทุนสำรองประเทศลดลง 500 ล้านเหรียญสหรัฐฯ อยู่ที่ระดับ 1.759 แสนล้านเหรียญสหรัฐฯ คาดเป็นผลจากลดการแทรกแซงค่าเงินบาทอย่างต่อเนื่อง 
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 17ส.ค.2555 ว่า อยู่ที่ระดับ 1.759 แสนล้านเหรียญสหรัฐฯ หรือประมาณ 5.546 ล้านล้านบาท ลดลง 500 ล้านเหรียญสหรัฐฯ หรือประมาณ 1.56 หมื่นล้านบาท หากคิดอัตราแลกเปลี่ยนในปัจจุบันที่ระดับ 31.20 บาทต่อเหรียญสหรัฐฯ จากสัปดาห์ก่อนหน้าอยู่ที่ระดับ 1.764 แสนล้านเหรียญสหรัฐฯ หรือประมาณ 5.555 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.85 หมื่นล้านเหรียญสหรัฐฯ ลดลงเล็กน้อยจากสัปดาห์ก่อนที่ 2.87 หมื่นล้านเหรียญสหรัฐฯ อย่างไรก็ตามฐานะเงินสำรองระหว่างประเทศสุทธิ ซึ่งรวมทุนสำรองฯและฐานะซื้อเงินตราต่างประเทศล่วงหน้าสุทธิในปัจจุบันอยู่ที่ระดับ 2.044 แสนล้านเหรียญสหรัฐฯ
ทั้งนี้ คาดว่าสาเหตุที่ทุนสำรองฯลดลง รวมถึงฐานะซื้อเงินตราต่างประเทศล่วงหน้าสุทธิที่ลดลงเป็นผลจาก การลดการเข้าดูแลแทรกแซงค่าเงินบาทอย่างต่อเนื่อง ตามนโยบายของ นายประสาร ไตรรัตน์วรกุล ผู้ว่าการ ธปท.ที่ระบุมาตลอดว่าถ้าเงินบาทเคลื่อนไหวมีเสถียรภาพธปท.จะลดการเข้าดูแลค่าเงินบาทด้วยการเข้าไปซื้อเงินเหรียญสหรัฐฯโดยตรงในตลาดทันที(Spost) และตลาดล่วงหน้า(Forward)เพิ่มเก็บในทุนสำรอง โดยธปท.ปล่อยให้เป็นไปตามกลไกลตลาดเงิน เพื่อลดภาระการถือครองเงินเหรียญสหรัฐฯในทุนสำรอง